CELEX: 
Language: lv
Date: 2020-11-03 00:00:00
Title: KOMISIJAS ĪSTENOŠANAS REGULA (ES) …/.. par ārkārtas pasākumiem Covid-19 pandēmijas dēļ Eiropas vienotās gaisa telpas darbības uzlabošanas sistēmas un tarifikācijas sistēmas trešajam pārskata periodam (2020.–2024. gads)

KOMISIJAS ĪSTENOŠANAS REGULA (ES) …/..
            
            
               (3.11.2020)
            
            
               par ārkārtas pasākumiem Covid-19 pandēmijas dēļ Eiropas vienotās gaisa telpas darbības uzlabošanas sistēmas un tarifikācijas sistēmas trešajam pārskata periodam (2020.–2024. gads)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību, 
            
            
               ņemot vērā Eiropas Parlamenta un Padomes Regulu (EK) Nr. 549/2004 (2004. gada 10. marts), ar ko nosaka pamatu Eiropas vienotās gaisa telpas izveidošanai (pamatregula)
                  1
               , un jo īpaši tās 11. panta 6. punktu, 
            
            
               ņemot vērā Eiropas Parlamenta un Padomes Regulu (EK) Nr. 550/2004 (2004. gada 10. marts) par aeronavigācijas pakalpojumu sniegšanu vienotajā Eiropas gaisa telpā (Pakalpojumu sniegšanas regula)
                  2
                un jo īpaši tās 15. panta 4. punktu,
            
            
               tā kā:
            
            
               (1)Komisijas Īstenošanas regulā (ES) 2019/317
                  3
                ir izklāstīti sīki izstrādāti noteikumi un procedūras, kas attiecas uz darbības uzlabošanas sistēmas un tarifikācijas sistēmas īstenošanu, tostarp aeronavigācijas pakalpojumu un tīkla funkciju darbību, kā arī aeronavigācijas maksas noteikšanu, piemērošanu un iekasēšanu no gaisa telpas izmantotājiem.
            
            
               (2)Covid-19 pandēmijas dēļ strauji samazinājusies gaisa satiksme, un šā samazinājuma iemesls ir ievērojamais pieprasījuma kritums un dalībvalstu un trešo valstu veiktie tiešie pasākumi pandēmijas uzliesmojuma ierobežošanai. Covid-19 pandēmijas izraisītie ārkārtējie apstākļi būtiski ietekmē pašreizējos procesus un pasākumus darbības uzlabošanas sistēmas un tarifikācijas sistēmas īstenošanai trešajā pārskata periodā no 2020. gada līdz 2024. gadam (“PP3”), tostarp darbības uzlabošanas mērķu un vienības likmju noteikšanu, kā arī stimulu shēmu un riska dalīšanas mehānismu piemērošanu. Tādējādi ir izveidojusies ārkārtas situācija, kas jārisina ar īpašiem pagaidu pasākumiem.
            
            
               (3)Dalībvalstis līdz 2019. gada 1. oktobrim ir iesniegušas Komisijai savus darbības uzlabošanas plānu projektus attiecībā uz PP3, kā arī līdz 2019. gada 21. novembrim — turpmākos atjauninātos darbības uzlabošanas plānu projektus. Saskaņā ar Regulas (EK) Nr. 549/2004 11. panta 3. punktu Komisija novērtēja minēto darbības uzlabošanas plānu projektu atbilstību Savienības mēroga darbības uzlabošanas mērķiem, kas noteikti Komisijas Īstenošanas lēmumā 2019/903
                  4
               . Tomēr darbības uzlabošanas plānu projekti un Savienības mēroga darbības uzlabošanas mērķi tika izstrādāti pirms Covid-19 pandēmijas uzliesmojuma, un tādējādi tajos nav ņemts vērā tas, ka pandēmijas rezultātā apstākļi gaisa transporta jomā ir būtiski mainījušies.
            
            
               (4)Ņemot vērā Covid-19 pandēmijas ievērojamo un nepieredzēto ietekmi uz aviācijas nozari un jo īpaši uz aeronavigācijas pakalpojumu sniegšanu, PP3 vajadzībām būtu jāpiemēro daži noteikumi, ar kuriem atkāpjas no Īstenošanas regulas (ES) 2019/317. Ja vien šajā regulā nav īpaši noteikts citādi, minētajā pārskata periodā būtu jāpiemēro Īstenošanas regula (ES) 2019/317. Tāpat šai regulai nebūtu jāietekmē vienības likmju korekcijas, kas izriet no otrā pārskata perioda un pamatojas uz Īstenošanas regulu (ES) Nr. 391/2013. 
            
            
               (5)Vēl nav pieejamas pietiekami stabilas satiksmes prognozes laikposmam līdz 2024. gadam, jo valda neskaidrība par satiksmes attīstību pēc Covid-19 pandēmijas uzliesmojuma. Tāpēc, lai nodrošinātu šā pārskata perioda turpmāku īstenošanu, ir jāparedz īpaši noteikumi par pārskatītu Savienības mēroga darbības uzlabošanas mērķu noteikšanu PP3. Ir saņemti apliecinājumi par to, ka 2020. gada novembra sākumā tiks publicēta atjaunināta Statistikas un prognožu dienesta (STATFOR) satiksmes prognoze PP3. Šī satiksmes prognoze kalpos par pamatu, lai sāktu pārskatīt Savienības mēroga darbības uzlabošanas mērķus attiecībā uz PP3. Ņemot vērā laika ierobežojumus, minēto pārskatīto mērķu noteikšanai izņēmuma kārtā nebūtu jāpiemēro visi Īstenošanas regulas (ES) 2019/317 9. panta 1. un 2. punktā noteiktie procesi un termiņi. Lai Komisija varētu noteikt pārskatītos mērķus, valstu uzraudzības iestādēm līdz 2020. gada 15. decembrim būtu jāsniedz Komisijai sākotnējie dati par izmaksām un informācija par satiksmes prognozēm attiecīgajiem kalendārajiem gadiem, kas ir ievaddati pārskatīto Savienības mēroga darbības uzlabošanas mērķu noteikšanai attiecībā uz PP3. Komisijai ne vēlāk kā 2021. gada 1. maijā būtu jāpieņem pārskatītie Savienības mēroga darbības uzlabošanas mērķi attiecībā uz PP3. 
            
            
               (6)Pēc tam, kad Komisija būs noteikusi pārskatītos Savienības mēroga darbības uzlabošanas mērķus attiecībā uz PP3, dalībvalstīm būtu jāizstrādā darbības uzlabošanas plāni, kuros ietverti pārskatītie darbības uzlabošanas mērķi attiecībā uz PP3. Darbības uzlabošanas mērķu noteikšanas process valsts vai funkcionālā gaisa telpas bloka līmenī būtu jāpabeidz tikai pēc tam, kad ir pieņemti pārskatītie Savienības mēroga darbības uzlabošanas mērķi. Attiecīgi būtu jānosaka jauns darbības uzlabošanas plānu projektu iesniegšanas termiņš.
            
            
               (7)Covid-19 pandēmijas izraisīto apstākļu dēļ nenovēršami aizkavējusies ar darbības uzlabošanas plānu izstrādi, novērtēšanu un pieņemšanu saistīto procedūru īstenošana, tāpēc, ņemot vērā Regulas (EK) Nr. 549/2004 11. pantā noteiktos kritērijus, darbības uzlabošanas plānu galīgajā redakcijā ietvertie darbības uzlabošanas mērķi izmaksu efektivitātes jomā būtu jāpiemēro ar atpakaļejošu spēku no pārskata perioda sākuma saskaņā ar Īstenošanas regulas (ES) 2019/317 17. panta 2. punktu. Tomēr tiem būtu jārada ietekme tikai ar vienības likmju korekcijām turpmākajos kalendārajos gados.
            
            
               (8)Tīkla pārvaldnieks saskaņā ar Īstenošanas regulas (ES) 2019/317 19. pantu 2019. gada septembrī iesniedza Komisijai tīkla darbības uzlabošanas plāna projektu attiecībā uz PP3. Komisija novērtēja tīkla darbības uzlabošanas plānu saskaņā ar minētās regulas 19. panta 2. punktu. Pēc tīkla darbības uzlabošanas plāna projekta iesniegšanas apstākļi Covid-19 pandēmijas ietekmē ir būtiski mainījušies, tāpēc tīkla pārvaldniekam būtu jāizstrādā un jāiesniedz Komisijai novērtēšanai jauns tīkla darbības uzlabošanas plāna projekts. Attiecīgi būtu jānosaka šā plāna iesniegšanas termiņš.
            
            
               (9)Paredzams, ka pārskatītās aprēķinātās izmaksas 2020. un 2021. kalendārajam gadam kopā atspoguļo papildu nenoteiktību un pienācīgi ņem vērā mazākus satiksmes apjomus, ko izraisījuši Covid-19 pandēmijas apstākļi. 
            
            
               (10)Lai mazinātu Covid-19 pandēmijas smago ietekmi uz gaisa telpas izmantotājiem PP3 laikā, 2020. un 2021. kalendārā gada vajadzībām ir jāpiemēro īpaši noteikumi, kuri attiecas uz darbības uzlabošanas mērķu pārskatīšanu galvenajā darbības jomā “izmaksu efektivitāte” Savienības un vietējā līmenī, stimulu shēmu un riska dalīšanas mehānismu īstenošanu, kā arī vienības likmju korekcijām, kas izriet no abiem minētajiem kalendārajiem gadiem. 
            
            
               (11)Lai nodrošinātu darbības uzlabošanas sistēmas un tarifikācijas sistēmas pareizu piemērošanu PP3 laikā un ņemot vērā to, ka darbības uzlabošanas mērķu noteikšana ir vērsta uz nākotni, pārskatot darbības uzlabošanas mērķus izmaksu efektivitātes jomā Savienības un vietējā līmenī, 2020. un 2021. kalendārā gada aprēķinātās izmaksas būtu jāuzskata par viena laikposma izmaksām. Nosakot pārskatītos izmaksu efektivitātes mērķus Savienības un vietējā līmenī, būtu pienācīgi jāņem vērā faktiskās izmaksas, kas radušās aeronavigācijas pakalpojumu sniedzējiem un dalībvalstīm.
            
         
         
            
               (12)Īstenošanas regulā (ES) 2019/317 paredzētie noteikumi, kas reglamentē darbības uzlabošanas plānu novēlotas pieņemšanas sekas, būtu jāpielāgo tā, lai mazinātu ļoti nelabvēlīgo finansiālo ietekmi, kāda šiem mehānismiem citādi būtu uz gaisa telpas izmantotājiem, kā arī lai izvairītos no vienības likmju pārmērīga svārstīguma PP3 laikā. Šajā nolūkā attiecīgās vienības likmju korekcijas izņēmuma kārtā būtu jāsadala pa pieciem kalendārajiem gadiem. Ja tas ir nepieciešams, lai izvairītos no pārnesumu nesamērīgas ietekmes uz vienības likmēm, ko iekasē no gaisa telpas izmantotājiem, būtu jāļauj valstu uzraudzības iestādēm pagarināt šo laikposmu uz septiņiem kalendārajiem gadiem.
            
            
               (13)Dalībvalstis, piemērojot Īstenošanas regulas (ES) 2019/317 29. panta 6. punktu, var veikt papildu pasākumus, kuru mērķis ir kompensēt Covid-19 pandēmijas ietekmi uz aeronavigācijas maksas līmeni PP3 laikā. 
            
            
               (14)Lai valstu uzraudzības iestādēm un Komisijai būtu vienkāršāk izpildīt uzraudzības uzdevumus, vajadzētu noteikt pienākumu aeronavigācijas pakalpojumu sniedzējiem līdz 2020. gada 15. decembrim iesniegt minētajām iestādēm ziņojumu par pasākumiem, kas veikti, lai novērstu Covid-19 pandēmijas finansiālo un operatīvo ietekmi uz to darbību.
            
            
               (15)Lai Komisija un dalībvalstis varētu ātri veikt atbilstošos pasākumus, kuri attiecas uz PP3 darbības uzlabošanas mērķu noteikšanas procesu un ļauj mazināt Covid-19 krīzes finansiālo ietekmi uz gaisa telpas izmantotājiem, ārkārtas noteikumi būtu jāpiemēro nekavējoties. Šai regulai būtu jāstājas spēkā steidzamības kārtā nākamajā dienā pēc tās publicēšanas Eiropas Savienības Oficiālajā Vēstnesī. 
            
            
               (16)Vienotās gaisa telpas komiteja nav sniegusi atzinumu. Tika uzskatīts, ka ir nepieciešams īstenošanas akts, un priekšsēdētājs iesniedza īstenošanas akta projektu turpmākai apspriešanai pārsūdzības komitejā. Šajā regulā paredzētie pasākumi ir saskaņā ar pārsūdzības komitejas atzinumu,
            
            
               IR PIEŅĒMUSI ŠO REGULU.
            
            
               1. pants
            
            
               Priekšmets un darbības joma
            
            
               Ar šo regulu nosaka ārkārtas pasākumus, kas piemērojami Īstenošanas regulas (ES) 2019/317 7. panta 1. punktā minētajā Eiropas vienotās gaisa telpas darbības uzlabošanas sistēmas un tarifikācijas sistēmas trešajā pārskata periodā (“PP3”). Ja vien šajā regulā nav īpaši noteikts citādi, piemēro Īstenošanas regulā (ES) 2019/317 paredzētos noteikumus.
            
            
               2. pants
            
            
               Pārskatītu Savienības mēroga darbības uzlabošanas mērķu noteikšana attiecībā uz PP3
            
            
               1.Atkāpjoties no Īstenošanas regulas (ES) 2019/317 9. panta 3. punkta, Komisija līdz 2021. gada 1. maijam nosaka pārskatītus Savienības mēroga darbības uzlabošanas mērķus attiecībā uz PP3.
            
            
               2.Atkāpjoties no Īstenošanas regulas (ES) 2019/317 9. panta 1. punkta, valstu uzraudzības iestādes līdz 2020. gada 15. decembrim sniedz Komisijai sākotnējos datus par izmaksām un informāciju par satiksmes prognozēm attiecībā uz PP3, kas ir ievaddati pārskatīto Savienības mēroga darbības uzlabošanas mērķu noteikšanai.
            
            
               3.Sagatavojot 1. punktā minētos pārskatītos Savienības mēroga darbības uzlabošanas mērķus attiecībā uz PP3, Īstenošanas regulas (ES) 2019/317 9. panta 2. punkta pirmajā daļā noteiktās prasības nepiemēro. Īstenošanas regulas (ES) 2019/317 9. panta 2. punkta otrajā daļā minētā apspriešana, atkāpjoties no šā noteikuma, aptver pārskatīto Savienības mēroga darbības uzlabošanas mērķu projektu vērtības.
            
            
               4.Atkāpjoties no Īstenošanas regulas (ES) 2019/317 8. panta 1. punkta un 9. panta 3. punkta, 1. punktā minētajos pārskatītajos Savienības mēroga darbības uzlabošanas mērķos attiecībā uz PP3 papildus darbības uzlabošanas mērķiem attiecībā uz galvenajiem darbības rādītājiem, kuri noteikti Īstenošanas regulas (ES) 2019/317 I pielikuma 1. iedaļā, iekļauj darbības uzlabošanas mērķus attiecībā uz galveno darbības rādītāju, kas grozīts šīs regulas 4. panta 1. punktā.
            
            
            
               3. pants
            
            
               Darbības uzlabošanas plānu projektu iesniegšana un novērtēšana
            
            
               1.Atkāpjoties no Īstenošanas regulas (ES) 2019/317 12. panta, dalībvalstis līdz 2021. gada 1. oktobrim sagatavo un iesniedz Komisijai darbības uzlabošanas plānu projektus, kas izstrādāti saskaņā ar minētās īstenošanas regulas 10. pantu un ietver pārskatītus darbības uzlabošanas mērķus, kuri nodrošina atbilstību šīs regulas 2. pantā minētajiem pārskatītajiem Savienības mēroga darbības uzlabošanas mērķiem. 
            
            
               2.Atkāpjoties no Īstenošanas regulas (ES) 2019/317 8. panta 2. punkta un 10. panta 2. punkta a) apakšpunkta, 1. punktā minētajos darbības uzlabošanas plānu projektos papildus darbības uzlabošanas mērķiem attiecībā uz galvenajiem darbības rādītājiem, kuri noteikti Īstenošanas regulas (ES) 2019/317 I pielikuma 2. iedaļā, iekļauj darbības uzlabošanas mērķus attiecībā uz galveno darbības rādītāju, kas grozīts šīs regulas 4. panta 2. punktā. 
            
         
         
            
               3.Atkāpjoties no Īstenošanas regulas (ES) 2019/317 11. panta 1. punkta b) apakšpunkta un 11. panta 3. punkta, minētās īstenošanas regulas 11. panta 3. punktā minētajām stimulu shēmām attiecībā uz darbības uzlabošanas mērķiem galvenajā darbības jomā “veiktspēja” piemēro šādas prasības attiecībā uz PP3:
            
            
               a)stimulu shēmas aptver tikai 2022.–2024. kalendāro gadu. Dalībvalstis šo saīsināto stimulu shēmu piemērošanas periodu atspoguļo 1. punktā minētajos darbības uzlabošanas plānu projektos;
            
            
               b)stimulu shēmu finansiālā ietekme pārnesumu un turpmāku vienības likmju korekciju veidā izpaužas tikai, sākot ar pirmo gadu pēc darbības uzlabošanas plāna pieņemšanas. 
            
            
               4.Attiecībā uz galveno darbības jomu “izmaksu efektivitāte” darbības uzlabošanas mērķus, kas ietverti galīgajos PP3 darbības uzlabošanas plānos, kurus dalībvalstis pieņēmušas saskaņā ar Īstenošanas regulas (ES) 2019/317 16. pantu, piemēro ar atpakaļejošu spēku no pārskata perioda sākuma saskaņā ar Īstenošanas regulas (ES) 2019/317 17. panta 2. punktu.
            
            
               5.Atkāpjoties no Īstenošanas regulas (ES) 2019/317 19. panta 1. punkta, tīkla pārvaldnieks ne vēlāk kā 2021. gada 1. oktobrī iesniedz Komisijai novērtēšanai pārskatītu tīkla darbības uzlabošanas plāna projektu attiecībā uz PP3.
            
            
            
               4. pants
            
            
               Atkāpes saistībā ar galvenajiem darbības rādītājiem attiecībā uz PP3
            
            
               1.Atkāpjoties no Īstenošanas regulas (ES) 2019/317 I pielikuma 1. iedaļas 4.1. punkta a) un b) apakšpunkta, galveno darbības rādītāju “maršruta aeronavigācijas pakalpojumu vidējo Savienības mēroga aprēķināto vienības izmaksu (DUC) ikgadējās izmaiņas” attiecībā uz 2020. un 2021. kalendāro gadu definē kā kopējo vērtību par abiem minētajiem gadiem, kas izteikta kā procentuālas izmaiņas salīdzinājumā ar Īstenošanas regulas 2019/317 9. panta 4. punkta a) apakšpunktā minēto Savienības mēroga bāzes līnijas vērtību. Šajā nolūkā vienotas vidējās Savienības mēroga DUC par 2020. un 2021. kalendāro gadu aprēķina kā attiecību starp kopējām maršruta aprēķinātajām izmaksām Savienības līmenī par abiem minētajiem kalendārajiem gadiem un kopējām maršruta pakalpojumu vienībām Savienības līmenī par abiem minētajiem kalendārajiem gadiem. 
            
            
               2.Atkāpjoties no Īstenošanas regulas (ES) 2019/317 I pielikuma 2. iedaļas 4.1. punkta a) apakšpunkta i) un iii) punkta, galveno darbības rādītāju “maršruta aeronavigācijas pakalpojumu DUC vietējā līmenī” attiecībā uz 2020. un 2021. kalendāro gadu definē kā kopējo vērtību par abiem minētajiem gadiem. Šajā nolūkā vienotas vidējās DUC par 2020. un 2021. kalendāro gadu aprēķina kā attiecību starp attiecīgās tarifikācijas zonas kopējām maršruta aprēķinātajām izmaksām par abiem minētajiem kalendārajiem gadiem un kopējām maršruta pakalpojumu vienībām par abiem minētajiem kalendārajiem gadiem.
            
            
            
               5. pants
            
            
               Atkāpes saistībā ar vienības likmju aprēķināšanu un noteikšanu un ar tām saistītajām korekcijām
            
            
               1.Attiecībā uz 2020. un 2021. kalendāro gadu vienības likmju korekcijas saskaņā ar Īstenošanas regulas (ES) 2019/317 27. panta 2.–5. punktu aprēķina, pamatojoties uz attiecīgajām kopējām aprēķinātajām izmaksām par abiem minētajiem gadiem un uz kopējiem ieņēmumu zaudējumiem vai kopējiem papildu ieņēmumiem, kas izriet no starpības starp pakalpojumu vienībām, kuras prognozētas darbības uzlabošanas plānā, un faktiski reģistrētajām pakalpojumu vienībām par abiem minētajiem gadiem. Abus minētos gadus uzskata par vienu laikposmu, un tie aizstāj laikposmu, kas attiecīgajos noteikumos minēts kā “n. gads”. Neskarot Īstenošanas regulas (ES) 2019/317 29. panta 5. punkta otrās daļas pēdējo teikumu, vienības likmju korekcijas veic 2023. un 2024. kalendārajā gadā.
            
            
               2.Attiecībā uz 2020. un 2021. kalendāro gadu vienības likmju korekcijas saskaņā ar Īstenošanas regulas (ES) 2019/317 27. panta 8. punktu aprēķina, pamatojoties uz attiecīgajām kopējām aprēķinātajām izmaksām par abiem minētajiem gadiem un uz kopējiem ieņēmumu zaudējumiem vai kopējiem papildu ieņēmumiem, kas izriet no starpības starp pakalpojumu vienībām, kuras prognozētas darbības uzlabošanas plānā, un faktiski reģistrētajām pakalpojumu vienībām par abiem minētajiem gadiem. Abus minētos gadus uzskata par vienu laikposmu, un tie aizstāj laikposmu, kas attiecīgajos noteikumos minēts kā “n. gads”. Neskarot Īstenošanas regulas (ES) 2019/317 29. panta 5. punkta otrās daļas pēdējo teikumu, vienības likmju korekcijas veic 2023. un 2024. kalendārajā gadā.
            
            
               3.Attiecībā uz 2020. un 2021. kalendāro gadu vienības likmju samazinājumu vai palielinājumu saskaņā ar Īstenošanas regulas (ES) 2019/317 28. panta 4.–6. punktu aprēķina, pamatojoties uz attiecīgajām kopējām aprēķinātajām izmaksām un attiecīgajām kopējām faktiskajām izmaksām par abiem minētajiem gadiem. Abus minētos gadus uzskata par vienu laikposmu, un tie aizstāj laikposmu, kas attiecīgajos noteikumos minēts kā “kalendārais gads”. Neskarot Īstenošanas regulas (ES) 2019/317 29. panta 5. punkta otrās daļas pēdējo teikumu, to vienības likmju samazināšanu vai palielināšanu, kuras piemērojamas “n+2”gadā, veic 2023. kalendārajā gadā.
            
            
               4.Attiecībā uz PP3 korekcijas saskaņā ar Īstenošanas regulas (ES) 2019/317 29. panta 5. punkta otro daļu aprēķina, pamatojoties uz darbības uzlabošanas plānu projektiem, kas ir būtiski vienības likmju noteikšanai saskaņā ar Īstenošanas regulas (ES) 2019/317 17. panta 1. punktu. 
            
            
               Atkāpjoties no Īstenošanas regulas (ES) 2019/317 29. panta 5. punkta, minētās korekcijas sadala vienādi pa pieciem kalendārajiem gadiem, sākot no gada, kas seko gadam, kurā pieņemts darbības uzlabošanas plāns. 
            
            
               5.Ja tas ir nepieciešams, lai izvairītos no pārnesumu nesamērīgas ietekmes uz vienības likmēm, ko iekasē no gaisa telpas izmantotājiem, valsts uzraudzības iestāde var nolemt 4. punktā minēto laikposmu pagarināt ne ilgāk kā uz septiņiem kalendārajiem gadiem.
            
            
               6. pants
            
         
         
            
               Papildu ziņošana un uzraudzība
            
            
               1.Papildus Īstenošanas regulas (ES) 2019/317 4. un 36. pantā noteiktajiem pienākumiem aeronavigācijas pakalpojumu sniedzēji līdz 2020. gada 15. decembrim iesniedz valsts uzraudzības iestādei ziņojumu, kurā sīki izklāstīti pasākumi, kas veikti, lai novērstu Covid-19 pandēmijas finansiālo un operatīvo ietekmi uz to darbību. Valsts uzraudzības iestāde pēc ziņojuma saņemšanas to nosūta Komisijai.
            
            
               2.Valstu uzraudzības iestādes un Komisija 1. punktā minētajā ziņojumā iekļauto informāciju var izmantot Īstenošanas regulas (ES) 2019/317 37. pantā noteikto uzraudzības uzdevumu vajadzībām.
            
            
            
               7. pants
            
            
               Stāšanās spēkā
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. 
            
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 3.11.2020
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 96, 31.3.2004., 1. lpp.
               
               
                  
                     (2)
                  
                        OV L 96, 31.3.2004., 10. lpp.
               
               
                  
                     (3)
                  
                        Komisijas Īstenošanas regula (ES) 2019/317 (2019. gada 11. februāris), ar ko nosaka darbības uzlabošanas sistēmu un tarifikācijas sistēmu Eiropas vienotajā gaisa telpā un atceļ Īstenošanas regulas (ES) Nr. 390/2013 un (ES) Nr. 391/2013 (OV L 56, 25.2.2019., 1. lpp.).
               
               
                  
                     (4)
                  
                        Komisijas Īstenošanas lēmums (ES) 2019/903 (2019. gada 29. maijs), ar ko nosaka Savienības mēroga darbības uzlabošanas mērķus gaisa satiksmes pārvaldības tīklam trešajam pārskata periodam, kurš sākas 2020. gada 1. janvārī un beidzas 2024. gada 31. decembrī (OV L 144, 3.6.2019., 49. lpp.).